Lehufa la thoma go rutha Mmagauta. A tlelwa ke kgonono ya gore Sekatane o swanetše go ba a na le mosadi yo mongwe. A belaela gore maeto a a phelago a a tšea o ya mosading yo mongwe. Hleng a gana go ya le yena maetong ao A thukuthelwa morwedi'a Phaka, a fetša le pelo gore yena ga a hlakanele monna le mosadi yo mongwe. A ipotša gore o tla lahliša Sekatane makoko a go tšhiraka le basadi ba bangwe mola a mo forile gore o a mo rata. Ge a fihla ka ofising ya gagwe ka gae o be a fufula bjalo ka pitša ya go apea ngatha ya kgomo. Mošomo wa go lekanyetša dipuku tša letšatši wa gana go fela ka nako. A dira diphošo gantši a fela a phumola gore dipalo di be di kwane. Mmagauta o rile a se a hlwa a fetša mošomo wa gagwe Sekatane a goroga. Ge a mo lebelela a hwetša a se bose, a sentše sefahlego mola le yena a be a ipotša gore o mo letile, o tla tla a mmotša gabotse. Dipoo tše pedi tša bopelana. "Hleng e le gona o lekanyetša dipuku nako ye Kgane o hlwele o dira eng mosegare ka moka" Sekatane a botšiša a laetša go selekega?